**E.H.M.S.**

**— Bodoni Zsolt —**

Az Art+Text Budapest nagy örömmel mutatja be Bodoni Zsolt legfrissebb munkáit egy önálló kiállítás keretei között, amely a 2016-ban megrendezett *Forest* után a művész második egyéni tárlata Galériánkban.

A művészeti képzését Budapesten elvégző és Nagyváradon élő Bodoni Zsolt (1975–) most látható, legújabb festményein felismerjük a művész sajátos formavilágát: borongós, komor színekkel megfestett nagyméretű képek ezek, zord környezetbe helyezett sötét, titokzatos figurákkal. Itt is, mint Bodoni korábbi munkáinál, a megfestett alakok központi szerepet töltenek be, hiszen különböző elméletek és ötletek megtestesítőivé válnak, az emberi létezésről felvetett kérdéseket szegezve a befogadónak. A művész szavaival élve: „Az emberábrázolás mindig is a munkám kulcsfontosságú része volt. Az elmúlt években az androgínia és Jung anima-animus elmélete kezdett el foglalkoztatni. Az androgínia – legyen az fizikai, pszichológiai, vagy kulturális – az emberiség történelmének kezdetétől fogva dokumentált, kultúrákon átívelő jelensége. Az átalakulás és a metamorfózis érdekel, hogy testek hogyan változnak át más testekké, a kapcsolat szex, szexualitás és gender között.”

A fent említett anima-animus elmélet a legendás svájci pszichiáter, Carl Gustav Jung nevéhez fűződik. Jung szerint léteznek különböző pszichológia archetípusok, melyek egy, minden ember által birtokolt, transzpersonális pszichikai struktúrát alkotnak. A jungi szemlélet szerint a psziché önmagából adódóan androgün, mivel egyszerre öleli fel a maszkulin és a feminin jelleget, nemtől függetlenül. Az anima és az animus is jungi archetípusok, a tudatalatti megszemélyesítései, melyek az ellenkező nemet képviselik az egyénben. Az anima vagy az animus fejlesztése kulcsfontosságú az individuációs processzushoz, mely pszichológiai folyamat önmagunk kibontakoztatása és az emberi fejlődés legfőbb eleme. A kiállítás címe is erre a fejlődésre utal, a betűk a jungi anima négy fejlődési szintjét jelölik: Éva, Heléna, Mária, és Szófia. Bodoni enigmatikus, kavargó vizuális világának vásznain megjelenő számos alakjában testet öltenek ezek az anima szintek is.

Jung szerint az anima-animus fejlődése a kreatív képességek egyik fő forrása, és a személyiség végső prosperálásához vezető út. Megfelelő törődés és figyelem hiányában azonban az anima vagy az animus szörnyű pusztítást vihet véghez. Ez a kettősség is megjelenik a kiállított képeken, azok gazdag kontrasztjaiban, baljós, mégis izgatott atmoszférájában.

Bár Bodoni elsősorban festő, számos egyéb médiummal is dolgozik: fotográfiával, szobrászattal, és videóval. Az aktuális kiállításon a festményeket fekete-fehér analóg fotósorozat egészíti ki. Bodoni olvasatában ezek a alkotások az árnyékszemélyiség megjelenítésével játszanak, annak a tudatalattalan tudatállapotnak, ahol az anima és az animus együtt alkotják az egyén személyiségét. A fotósorozat tehát az individuációs processzus egy alapstádiumát ábrázolja, így éppoly fontos részét képezi a kiállításnak is. A sorozat továbbá tanulmányként szolgált a kiállított képek létrehozásához, így a fotókon megjelenő női alak több új festménynek is szerves részévé vált.

Bodoni művészetének másik kulcspontja a régi mesterek átdolgozása. Tekintetével előbb az "eredeti" mázát kísérli lebontani, keresve az alatta rejlő csontvázat; majd saját reprodukciójából új elemeket vet fel, vagy pedig az arányokat változtatja meg. A kiállított festményekkel kapcsolatosan Bodoni így fogalmaz: "Azzal kísérleteztem, hogy ezeket a gondolatokat régi mesterek képeibe fecskendezzem, különös figyelmet fordítva a test reprezentációjának kérdésére."

Megnyitó: 2019. 04. 11. 19 óra

Megtekinthető: 2019. 04. 11. - 05. 03.